**საქართველოს სახელმწიფოებრიობის დასასსრული**

1782 წელს ერეკლე II-მ ოფიციალურად მიმართა რუსეთის იმპერატრისა ეკატერინე II-ს ქართლ-კახეთის რუსეთის მფარველობაში მიღების თაობაზე. ერეკლე ითხოვდა, რომ „პაპების სამკვიდრო და... ამდენი გარჯითა და ღვაწლის დადებით აშენებული ქვეყანა”  არ დაჰკარგვოდათ, სულთანსა და შაჰს საქართველოს მტრობა აღარ შეძლებოდათ და, თუ რუსეთს თურქეთთან ან ირანთან ომი მოუხდებოდა, ერეკლე რუსების მხარეზე გამოსვლის პირობას იძლეოდა.

 1783 წლის 24 ივლისს ციხესიმაგრე გეორგიევსკში რუსეთის იმპერიისა და ქართლ-კახეთის სამეფოს წარმომადგენლებმა ხელი მოაწერეს ხელშეკრულებას  -  გეორგიევსკის ტრაქტატს. ქართული მხრიდან დოკუმენტს ხელი მოაწერეს იოანე მუხრანბატონმა და გარსევან ჭავჭავაძემ, ხოლო, რუსეთის მხრიდან,  პავლე პოტიომკინმა. ტრაქტატის საფუძველზე ქართლ-კახეთი რუსეთის მფარველობაში შევიდა. გეორგიევსკის ტრაქტატის დადებამ გააღიზიანა როგორც ოსმალეთი, ასევე სპარსეთი. ოსმალეთის წაქეზებით 1785 წელს დაღესტნელთა ლაშქარი (20 000 მეომარი, ზოგი ცნობით - 11 000) ომარ-ხან ავარელის მეთაურობით ქართლ-კახეთში შემოიჭრა. ერეკლე მოუმზადებელი დახვდა ამ ლაშქრობას, რუსებმა კი მას სათანადო დახმარება არ გაუწიეს. ომარ-ხანმა მოარბია კახეთი და ქვემო ქართლი და ახალციხის საფაშოში გადავიდა.  ქვეყნისათვის განსაკუთრებით მტკივნეული იყო ახტალის სპილენძის და ვერცხლის საბადოების განადგურება.

70-იანი წლების ბოლოს და 80-იანი წლების დასაწყისში მდგომარეობა დაიძაბა  დასავლეთ საქართველოშიც. 1778 წელს სოლომონს აუჯანყდა საკუთარი შვილი ალექსანდრე, რომელიც მამამ სასტიკად დასაჯა. მან ტახტის მემკვიდრედ თავის ძმისწული, მცირეწლოვანი დავით არჩილის ძე გამოაცხადა, რომლის დედა ერეკლეს ქალიშვილი ელენე იყო. ამის შემდეგ იგი დაეხმარა სამეგრელოს მთავარს კაცია დადიანს და მათ ერთად დაამარცხეს აფხაზეთის მთავრისა და ოსმალთა გაერთიანებული ლაშქარი რუხის ციხესთან.  შემდეგ სოლომონმა ბათუმისაკენ გაილაშქრა, მაგრამ ციხისძირთან მას თურქები ჩაუსაფრდნენ, რომელთაც იგი სასტიკად დაამარცხეს. მეფემ ეს დამარცხება ვერ გადაიტანა. მის მძიმე განცდებს ავადმყოფობაც დაერთო. 1784 წელს სოლომონი მოულოდნელად გარდაიცვალა.

ომარ-ხანის შემოსევის შემდეგ ერეკლემ გადახედა საგარეო პოლიტიკურ კურსს. 1786 წელს მან ახალციხის ფაშასთან სამშვიდობო ხელშეკრულება გააფორმა. ეს ხელშეკრულება ხელს არ აძლევდა რუსეთს, რომელსაც ოსმალეთთან იმდენად დაძაბული ურთიერთობა ჰქონდა, რომ მალე ომის დაწყება იყო მოსალოდნელი. მართალაც, 1787 წელს გაჩაღდა რუსეთ-თურქეთის ომი, რომელიც 1791 წლამდე გაგრძელდა. ერეკლე ამ ომში არ ჩარეულა.

1789 წელს იმერეთის სამეფოს წარმომადგენლები ტფილისში ჩამოვიდნენ და ერეკლეს იმერეთის შეერთება შესთავაზეს. საკითხის ორდღიანი განხილვის შემდეგ ერეკლემ ამ იდეაზე უარი განაცხადა იმ მოტივით, რომ საკუთარ შვილიშვილს, სოლომონ II-ს (დავით არჩილის ძემ, ბიძის, სოლომონ I-ის სახელი დაირქვა) ტახტს ვერ წაართმევდა. მომდევნო წელს ქართველმა მეფე-მთავრებმა - ერეკლემ, სოლომონ II-მ, სამეგრელოს მთავარმა გრიგოლ დადიანმა და გურიის მთავარმა სვიმონ გურიელმა დადეს „ტრაქტატი ივერიელ მეფეთა და მთავართა”. ამ ტრაქტატის საფუძველზე დასავლეთ საქართველოს მეფე-მთავრები ქართლ-კახეთის სამეფოსთან სამხედრო კავშირს ამყარებდნენ და ერეკლე II-ს უპირატესობას და მის მფარველობას აღიარებდნენ.

 გეორგიევსკის ტრაქტატმა, რომელიც ქართლ-კახეთის მეფემ რუსეთის იმპერატორთან გააფორმა, უკიდურესად გაამწვავა ქართლ-კახეთის პოლიტიკური მდგომარეობა. 90-იანი წლების დასაწყისში ერეკლე II-ს ურთიერთობა დაეძაბა ირანთან. ირანში ამ დროს შაჰის ტახტისთვის ბრძოლა აღა-მაჰმად-ხანის გამარჯვებით დასრულდა. ახალმა შაჰმა წერილი გაუგზავნა ერეკლეს, რომელშიც რუსეთთან ურთიერთობის გაწყვეტას და ირანის ქვეშევრდომობის აღიარებას მოითხოვდა, ხოლო წინააღმდეგ შემთხვევაში მის სამეფოს დალაშქვრით ემუქრებოდა. აღა-მაჰმად-ხანს ოსმალეთის სულთანიც აქეზებდა. სულთანი მას ჰპირდებოდა, რომ შაჰად აღიარებდა თუ ქართლ-კახეთში ილაშქრებდა და იქ რუსეთის გავლენას მოსპობდა. ერეკლეს რუსეთის ჯარის დახმარების იმედი ჰქონდა და ირანელთა შემოტევის წინააღმდეგ შესაბამისად არ მოემზადა. 1795 წელს ირანის შაჰი ოცდათხუთმეტათასკაციანი ჯარით ქართლ-კახეთში შემოიჭრა. ერეკლემ ხუთი ათას მოლაშქრეზე მეტის შეგროვება ვერ მოასწრო, რუსებმა კი ჯარი დროულად არ გამოგზავნეს. კრწანისთან ორდღიანი ბრძოლის შემდეგ, 11 სექტემბერს ირანელებმა ტფილისი აიღეს. ერეკლემ ამ ბრძოლიდან ცოცხალმა ძლივს გამოაღწია.  აღა-მაჰმად-ხანმა დაარბია და ააოხრა ტფილისი და ქალაქის 22 000 მცხოვრები ირანში ტყვედ გაგზავნა. დამარცხების მიუხედავად, ერეკლე II ირანელებს არ დამორჩილდა და მთაში გაიხიზნა. ერეკლეს შესაპყრობად აღა-მაჰმად ხანმა 4 000 კაციანი ლაშქარი გაგზავნა. ირანელებს ჟინვალთან თბილისისაკენ ერეკლეს დასახმარებლად წამოსული 300 ხევსური და ფშაველი დაუხვდა. მათ მიეშველნენ შამშადილელი აზერბაიჯანელები, ერეკლეს ერთგული ალი სულთანის მეთაურობით და შეძლეს ირანელების დამარცხება. ამასობაში ირანში საშინაო მდგომარეობა გართულდა და აღა-მაჰმად-ხანის ტფილისის დატოვება მოუწია. ორი წლის შემდეგ იგი კვლავ შემოიჭრა ამიერკავკასიაში და ქალაქი შუშა აიღო, საიდანაც საქართველოში გამოლაშქრებას გეგმავდა, მაგრამ თავისი ჩანაფიქრი ვეღარ განახორციელა, რადგან იგი მისი მმართველობით უკმაყოფილო შეთქმულებმა, ირანელმა დიდებულებმა მოკლეს.

1798 წელს გარდაიცვალა ერეკლე II. მისი გარდაცვალების შემდგომ ქართლ-კახეთის ტახტზე მისი უფროსი ვაჟი გიორგი XII ავიდა. მისი გამეფება არ სურდათ მის დედინაცვალს, ერეკლეს ქვრივს, დარეჯან დედოფალს და ნახევარძმებს. გიორგი ტახტზე მყარად ვერ გრძნობდა თავს, ამიტომ გადაწყვიტა საქართველოს გარეთ მოეძებნა მოკავშირე. გიორგის ნახევარძმები ირანთან ურთიერთობის გაუმჯობესების მომხრენი იყვნენ და არ ეთანხმებოდნენ გარდაცვლილი მამის საგარეო პოლიტიკას. გიორგი XII-მ რუსეთთან ურთიერთობის გარკვევა სცადა და რუსეთის იმპერატორ პავლე I-ს ქართლ-კახეთისა და რუსეთის ხელშეკრულების ახალი პროექტი გაუგზავნა. 1799 წლის ნოემბერში აღმოსავლეთ საქართველოში რუსთა პოლკი შემოვიდა, რომელსაც გენერალი ივანე ლაზარევი მეთაურობდა. ლოგინად ჩავარდნილი გიორგი XII-ის მთავარი საზრუნავი ძმებისა და დარეჯან დედოფლის მხრიდან მომდინარე საფრთხის თავიდან აცილება იყო, აქტიურად მოქმედებდნენ გიორგი XII-ის წინააღმდეგ. ისინი ქართლ-კახეთის სხვადასხვა კუთხეში თავადებს იბირებდნენ და აზერბაიჯანის სახანოებისა და ახალციხის ფაშას დახმარებით აპირებდნენ სამეფო ტახტის ხელში ჩაგდებას. 1800 წლის 19 ნოემბერს ქართლ-კახეთის სამეფოს “სათხოვარი პუნქტების” ყველა პირობაზე პავლე I-მა ქართველ ელჩებს დადებითი პასუხი გასცა.

პავლე I  გენერალ კნორინგს საიდუმლო წერილში წერდა: “მეფის ავადმყოფობა საფუძველს გვაძლევს, რომ მალე მოველოდეთ მის გარდაცვალებას. ამიტომ, როგორც კი ეს მოხდება, დაუყოვნებლივ გაგზავნეთ იქ ჩვენი სახელით განცხადება, რომ ჩვენგან ნებართვის მიღებამდე, ტახტის მემკვიდრეს მეფედ ნუ აკურთხებენ”. რუსეთის იმპერატორს მეფის გარდაცვალების შემდეგ ქართლ-კახეთში მეფობის გაუქმება და რუსეთთან შეერთება სურდა.

სინამდვილეში პავლე I არც კი დაელოდა გიორგის გარდაცვალებას და 1800 წლის 18 დეკემბერს ხელი მოაწერა მანიფესტს ქართლ-კახეთის სამეფოს რუსეთთან შეერთების შესახებ. ეს აქტი არა მარტო ქართლ-კახეთის სამეფოს, არამედ მთელი საქართველოს რუსულ გუბერნიად გადაქცევას მოასწავებდა. პავლე I-ის მიერ ხელმოწერილი მანიფესტი საიდუმლოდ გაუგზავნეს გენერალ კნორინგს სათანადო მითითებით:  გიორგი XII-ის გარდაცვალებამდე მანიფესტი არ უნდა გამოეცხადებინათ.

გიორგი XII 1800 წლის 28 დეკემბერს გარდაიცვალა. მისმა ვაჟმა, დავითმა, ქართლ-კახეთის სამეფო კარის საზეიმო შეკრებაზე თავი ქართლ-კახეთის სამეფოს გამგებლად გამოაცხადა. ის დარწმუნებული იყო, რომ მალე იმპერატორისაგან მეფედ დამტკიცების სიგელსაც მიიღებდა. 1801 წლის 11 მარტს პავლე I  შეთქმულებმა მოკლეს. რუსეთის იმპერატორის ტახტი დაიკავა მისმა შვილმა ალექსანდრე I-მა.  დავით ბატონიშვილმა ახალ იმპერატორს წერილობითი მოხსენება გაუგზავნა ქართლ-კახეთის სამეფოს მმართველობის მოწყობის გამო. ალექსანდრე I-მა ქართლ-კახეთის სამეფოს რუსეთთან შეერთების საკითხი განსახილველად სახელმწიფო საბჭოს გადასცა. სახელმწიფო საბჭომ ხმის უმრავლესობით ქართლ-კახეთის რუსეთთან შეერთების აუცილებლობა დაამტკიცა. შედგა ახალი მანიფესტი, რომელსაც 1801 წლის 12 სექტემბერს რუსეთის იმპერატორმა ალექსანდრე I-მა მოაწერა ხელი. ამრიგად, რუსეთის საიმპერატორო კარმა ქართლ-კახეთის სამეფოს შეზღუდულ ავტონომიაზეც უარი განუცხადა და იგი თავის გუბერნიად აქცია. გაპარტახებულმა და დაუძლურებულმა ქვეყანამ თავისი სახელმწიფოებრიობის დაცვა ვერ შეძლო.

ასე დასრულდა ქართლ-კახეთის სამეფოს არსებობის ისტორია. რუსეთი აღმოსავლეთ საქართველოში გაბატონდა და ამით დაიწყო რუსეთის იმპერიის ტერიტორიული გაფართოება არა მარტო საქართველოში, არამედ მთელ კავკასიაში.

**“გეორგიევსკის ტრაქტატის” ცალკეული მუხლები**

1. ქართლ-კახეთის მეფე აცხადებს, რომ იგი უარს ამბობს, დაემორჩილოს ირანს და რომელიმე სხვა სახელმწიფოს და არ ცნობს არავის უმაღლეს უფლებას, გარდა რუსეთის იმპერატორისა, შედის მის მფარველობაში და აღუთქვამს მას სამუდამო ერთგულებას.

2. რუსეთის იმპერატორი აღუთქვამს ქართლ-კახეთის მეფეს სამუდამო მფარველობას, მისი სამფლობელოს მთლიანობას, როგორც არსებულის, ისე მომავალში შეძენილის გათვალისწინებით.

3. ქართლ-კახეთის ტახტზე ასული მეფეები სამეფო ნიშნებს მიიღებენ რუსეთის იმპერატორისგან და დადებენ ერთგულების ფიცს ტრაქტატზე თანდართული ტექსტის მიხედვით.

4. ქართლ-კახეთის მეფე ამიერიდან დიპლომატიურ ურთიერთობებს სხვა სახელმწიფოებთან წინასწარ შეუთანხმებს რუსეთს.

6. რუსეთის იმპერატორი აღუთქვამს ქართლ- კახეთის ტახტზე მეფობის სამუდამო უფლებას ერეკლეს და მის შთამომავლობას; ქართლ-კახეთის მტრებს ჩათვლის საკუთარ მტრებად; ირანთან და თურქეთთან სამშვიდობო ხელშეკრულებების დადების დროს გაითვალისწინებს ქართლ- კახეთის ინტერესებს, ხოლო ქართლ-კახეთის საშინაო საქმეებში იგი არ ჩაერევა.

7. ქართლ-კახეთის მეფე მზადაა ემსახუროს რუსეთს თავისი სამხედრო ძალებით, არ შეავიწროოს რუსეთის ქვეშევრდომები თავის სამეფოში, რომელიმე პირის თანამდებობაზე დანიშვნის დროს მხედველობაში მიიღოს ამ პირის დამსახურება რუსეთის წინაშე.

8. ქართული ეკლესიის მმართველობა რჩება უცვლელი, მისი პატრიარქის ღირსება უტოლდება რუსეთის საეკლესიო იერარქიის მე-8 ხარისხს. საქართველოს პატრიარქს ენიჭება რუსეთის წმინდა სინოდის წევრის ტიტული. საქართველოს ეკლესიისა და რუსეთის სინოდის ურთიერთობები განსაკუთრებული მსჯელობის საგანი იქნება მომავალში.

12. ტრაქტატი იდება სამუდამოდ.

**I  საიდუმლო მუხლი.** ერეკლემ და სოლომონ I-მა უნდა დაამყარონ მეგობრული ურთიერთობა. შეუთანხმებლობის შემთხვევაში შუამავალ მხარედ რუსეთი გამოდის.

**II საიდუმლო მუხლი.** ქართლ-კახეთის დასაცავად რუსეთი თავისი ხარჯით გზავნის 2 ბატალიონს 4 ზარბაზნით. ომის შემთხვევაში იგი შეივსება საჭირო რაოდენობის ძალებით.

**III საიდუმლო მუხლი.** თუ რუსეთის იმპერატორს დასჭირდება ქართლ-კახეთის სამხედრო ძალების დახმარება სამეფოს ფარგლებს გარეთ, ამ შემთხვევაში ხარჯებს აანაზღაურებს რუსეთი.

**IV საიდუმლო მუხლი.** რუსეთის იმპერატორი პირობას დებს, რომ მტრების მიერ მიტაცებული ქართული ტერიტორიების განთავისუფლების შემთხვევაში მას ქართლ-კახეთის სამეფოს გადასცემს.

**გიორგი XII-ის „სათხოვარი პუნქტები” რუსეთის იმპერატორს**

1. ქართლ-კახეთის მეფე იღებს ვალდებულებას, რომ პირნათლად შეასრულოს ყველაფერი, რასაც რუსეთის იმპერიის ქვეშევრდომები ასრულებენ. იგი აღიარებს ყველა კანონსა და ბრძანებას, რომელსაც რუსეთის იმპერატორი გამოსცემს, ცნობს რუსეთის იმპერატორს საკუთარ ხელმწიფედ და თვითმპყრობლად.

2. გიორგი XII ითხოვს, რომ ის დარჩეს ქართლ-კახეთის მეფედ, ხოლო მის შემდეგ ქართლ-კახეთის მეფეებად დამტკიცდნენ მისი მემკვიდრეები, რომლებიც რუსეთის იმპერიის ერთგული ქვეშევრდომები იქნებიან.

3. ქართლ-კახეთის სამეფოში რუსეთის საიმპერატორო კარის მიერ დადგენილი მმართველობა და კანონები უნდა გატარდეს, მაგრამ ის მისაღები უნდა იყოს ქართველი ხალხისათვის.

4. თავის მხრივ, ქართლ-კახეთის მეფეებს რუსეთის იმპერატორის ბრძანებულების გარეშე უფლება არ უნდა ჰქონდეთ საკუთარი კანონების გამოცემისა.

6. ქართლ-კახეთის სამეფოს მთელი შემოსავალი უნდა გადაეცეს რუსეთის იმპერიის ხელისუფლებას საჭიროების მიხედვით მოხმარებისათვის.

8. გიორგი XII ქართლ-კახეთის ციხე-სიმაგრეებში ექვსი ათასი ჯარისკაცის დაყენებას ითხოვს.

**აღა-მაჰმად-ხანის ერეკლე II-ისადმი გადზავნილი წერილი**

„თქვენმა უმაღლესობამაც კარგად იცის, რომ ამ ასი თაობის განმავლობაში თქვენ ირანის ქვეშევრდომები იყავით. ახლა კი გაოცებით შევნიშნავთ, რომ თქვენ მიემხრეთ რუსებს, რომელთაც სხვა ამოცანა არ აქვთ, იმის გარდა, რომ როგორმე ირანში ივაჭრონ...

შენ ოთხმოცდაათი წლის კაცი ხარ და ასეთ შეცდომას როგორ უშვებ: მოიყვანე ურჯულოები, შეუერთდი მათ და უფლებებსაც ანიჭებ! მიუხედავად იმისა, რომ თქვენი რწმენა ჩვენისგან განსხვავებულია, თქვენ ყოველთვის ირანთან გქონდათ კავშირი. ირანში ბევრია თათარი, ქართველი, სომეხი, ურჯულო და სხვა სარწმუნოების მიმდევარიც. გასულ წელს შენ იძულებული გამხადე, რამდენიმე ქართველი მომესპო, თუმცა კი ჩვენ სულაც არ გვსურდა, რომ ჩვენი ქვეშევრდომები ჩვენივე ხელით დაღუპულიყვნენ. ახლა კი... გაუწყებთ, რომ ერთგულება ასე გვესმის: ამჯამად ჩვენი უმაღლესი ნებაა, რომ თქვენ, როგორც ჭკვიანმა, მიატოვოთ ამგვარი სახის საქმე და გაწყვიტოთ კავშირი რუსებთან. თუ ამ ბრძანებას არ შეასრულებ, მაშინ მალე მოვაწყობთ ლაშქრობას საქართველოში, ერთად დავღვრით რუსულ და ქართულ სისხლს და მტკვარივით ვადენთ. საჭიროდ ჩავთვალეთ შენთვის ამის შეტყობინება და ამიტომ მოგწერეთ ეს წერილი, რომ შენ ყურად იღო ჩვენი ბრძანება და შეიგნო შენი მდგომარეობა.”

 **ამონარიდები იმპერატორ პავლე პირველის 1800 წლის 15 ნოემბრის რესკრიპტიდან**

„... საქართველოს მეფე გიორგი ირაკლის ძემ, ხედავს რა საქართველოს განსაცდელში, როგორც გარეშე მტრების, და უფრო მეტად შინაურ, ოჯახურ უთანხმოებათ, განსაკუთრებით ტახტის მემკვიდრეთა მეოხებით შექმნილს, მიანდო აქ მყოფ თავის ელჩს განეცხადებია, საქართველოს მიწა-წყლის უშუალოდ ჩვენს ქვეშევრდომობაში შემოყვანის სურვილი.

ეს არის საინტერესო საქმე როგორც თვით მაგ ქვეყნისთვის, აგრეთვე ჩვენი საზღვრების სიწყნარისათვის. წინადადება გეძლევათ, დაუყოვნებლივ წარმოგვიდგინოთ, თქვენდამი რწმუნებული ლაშქრიდან რამდენის გამოყოფა შეგიძლიათ საქართველოს დასაკავებლად, რომელსაც შეუერთდება იქ მყოფი ჯარიც.

მეფის ჯანმრთელობის შესუსტება გვაფიქრებინებს მის სიკვდილს. ამიტომ, ამის შემდეგ დაუყოვნებლივ ჩვენის სახელით გაუგზავნეთ განცხადება, რომ ჩვენგან ნებართვის მიღებამდე, არავინ არ იქმნეს  დანიშნული მემკვიდრედ საქართველოს სამეფოსი. ეს საქმე ირჩევა აქ და მოკლე ხანში გამოგზავნილი იქნება მანდ, აქ მყოფი საქართველოს რწმუნებულები, მანდედან მეფისა და ქართველი ხალხის სიგელების ჩამოსატანად ჩვენს სრულ ქვეშევრდომობაში შემოსვლის შესახებ...“

**გენერალ კნორინგის წერილი პავლე I-ს,  1801 წლის  5 იანვარი**

“ვერ გავბედავთ მანიფესტის გამოქვეყნებას ამჟამად, რადგან ქართველი ხალხი არ არის მზად თქვენი უდიდებულესობის ბრძანებით რუსეთის იმპერიის კანონმორჩილებაში შესვლისათვის. გარდაცვლილი მეფის განზრახვაზე არავინ,  ძმებმა და თვით უფლისწულმა დავითმაც არაფერი იცოდნენ. ამასთან, ზამთარში შეუძლებელია დარიალის გზით ჯარების გადაყვანა “საქართველოს დასაკავებლად”, ამიტომ გაზაფხულს უნდა დაველოდოთ.”

**ბატონიშვილი დავით გიორგის ძის 1801 წლის 15 იანვრის მიმართვა ქართველი ერისადმი**

“ხელმწიფე იმპერატორმა ინება სჯულიერითა წესითა შედგომა და მოხედა უკანასკნელსა წერილსა სანატრელისა პაპის ჩემისა მეფისა მეორისა ირაკლისასა ქრონიკონს უპკ მაისა კე, რომელიც უბოძა სანატრელსა მამასა ჩემსა, ძე თვისსა მეფე გიორგისა, რომელიც იყო ნამდვილი დამრღვეველი თავისისა პირველი ანდერძისა, რომელსაც სასინანულოდ აღსჩენოდა უკანონოჲ პოლეტიკა დასამყუდროებლად აღბორგებულთა პირისპირ მეფისა და სამეფოისა და წარუდგინა რა დიდსა იმპერატორსა და მით სთხოვა საუკუნოდ დამამყუდრებელი მშვიდობა ქვეყნის თვისისა და მისცა წერილი ესე სანატრელმან მამამან ჩემმან მეფემ გიორგიმ, სრულის ძალისა მქონებლისა ელჩისა თვისისა გარსევან ჭავჭავაძისა მიერ და შერთოცა სამეფო თვისი იმეპრიასა როსიისასა, ამა ორისა მიზეზის ძალით მებრძანა უმაღლესითა ბრძანებითა მიახლოვება მემკვიდრებით ტახტისადმი საქართველოჲსა, სადღესასწაულოჲთა, დღესასწაულობითა, მართებლად და ვინათგან საჭირო იყო გამოცხადება ამისი ერთადმი ჩვენთა, ამისთავის გამოუცხადებთ დღესასწაულობითსა მიღებასა, მართებლობით მემკვიდრეობითსა ტახტისა ჩვენისასა და უკეთუ აქუს ვისმე ჩემდამი დაბრკოლებაი, აღუთქუამთ მათ მიტევებასა თვისსა დანაშაულისასა და შევიწყნარებთ მათ მოქცეულთა ეგრეთ, ვითა შეყვარებულსა უძღებსა ძესა და უკეთუ შემდგომად გამოცხადებისა ამის ჰქმნას ვინმე წესისა ნებით გარდამავლობა. იგი დასჯილ იქმნების იმპერატორისა ჩემისა მიერ, მებრ სჯული ერისა კანონითა, როსიას შინაპყრობლობითა.“

**რუსეთის იმპერატორის ალექსანდრე I-ის მანიფესტი, 1801 წლის 12 სექტემბერი**

„წყალობითა ღვთისათა ჩვენ ალექსანდრე პირველი იმპერატორი და თვითმპყრობელი ყოვლისა რუსეთისა და სხვათა და სხვათა და სხვათა...

განვუცხადებთ სრულიად საქართველოს სამეფოს მცხოვრებთ. ამიერიდან მყარდება მფარველობა და უზენაესი ხელმწიფება რუსეთისა იმპერიისა ქართველთა სამეფოზე. როდესაც რუსეთის იმპერატორი გავხდი, ვიხილე საქართველო რუსეთთან შერთებული 1801 წლის 18 იანვრის მანიფესტით. ამან და ერთმორწმუნე ხალხის განსაცდელში მხარდაჭერის ვალდებულებამ გვაიძულა თქვენი მფარველობაში მიღება. ისედაც ვრცელი იმპერიის საზღვრების კიდევ უფრო გაფართოებისათვის კი არ ვიტვირთეთ საქართველოს მმართველობის სიმძიმე. თქვენი შეჭირვების და მტერთაგან დასაცავად, გიწესებთ მმართველად გენერალ კნორინგს, რომელიც იზრუნებს ქვეყანაში წესრიგზე.”

1783 წლის ხელშეკრულებამ სავსებით არ გააუქმა საქართველო, როგორც საერთაშორისო სუბიექტი, მიუხედავად იმ (მეოთხე) დებულებაში მოთავსებული შეზღუდვისა, რომელიც ზემოთ განვიხილეთ, - ამას ამტკიცებს ლეგაციის აქტიური და პასიური უფლება, რომელსაც აღიარებს საქართველოსთვის ხელშეკრულების მეხუთე მუხლი. მართალია ეს უფლება ფორმალურად მას რუსეთის მიმართ აქვს, მაგრამ, რადგან საწინააღმდეგო მუხლი არ არსებობს, უნდა ვიხელმძღვანელოთ საზოგადო პრინციპით, რომ პროტექტორატის ხელშეკრულებათა დებულებანი შეზღუდვით უნდა იქნეს განმარტებული და ჩვენ უნდა დავასკვნათ, რომ ხსენებული უფელაბ საქართველოს რჩება სხვა სახელმწიფოთა მიმართაც. 1783 წლის ხელშეკრულების შემდეგაც საქართველო განაგრძობს უშუალოდ საერთაშორისო უფლებით სარგებლობას, მას დარჩა სახელმწიფოს ხასიათი საერთაშორისო უფლების თვალსაზრისით.

ხელშეკრულებაში აშკარად გამოთქმული  პირობებისა, რუსეთი არ მიეშველა საქართველოს. უკანასკნელი მარტო დარჩა და ვერ გაუწია წინააღმდეგობა მტრის ჯარს, რომელიც შეესია ქვეყანას, გაანადგურა და სატახტო ქალაქი ცეცხლით გადაწვა (1795 წ.).  ეს იყო პირველი მძიმე დარღვევა რუსეთის მიერ 1783 წლის ხელშეკრულებისა, რომელიც მას საქართველოს დაცვას ავალებდა. საერთაშორისო უფლებაში, ისე როგორც საშინაოში, ერთხმად არის მიღებული, რომ ვალდებულების შეუსრულებლობა ერთი მხარის მიერ ათავისუფლებს მეორეს საკუთარ ვალდებულებათაგან.“

**ალექსანდრე მანველიშვილი, “რუსეთი და  საქართველო“**

„ ... 16 აპრილს 1799 წლის, იმპერატორის ბრძანებით საქართველოში მინისტრად ინიშნება კოვალენსკი, რომლის ინსტრუქციაში ნათქვამია: „თქვენ არასოდეს მხედველობიდან არ უნდა გაუშვათ მანდაური მფლობელებისა და თვით მეფის მოღალატეობა და ორგული მოქმედება, რომ მანდ არაფერი იყოს მათ მიერ ჩადენილი ისეთი, რაც ეწინააღმდეგება უმაღლესი კარის ინტერესებს (რუსის).“

ეს ინსტრუქცია გაცემულია საგარეო საქმეთა მინისტრის მიერ, სადაც მრავალი დარიგებებია თავმოყრილი. ხოლო იმავე თარიღით, თვით იმპერატორი უგზავნის კოვალენსკის უმაღლეს რესკრიპტს. იმპერატორი აფრთხილებს, განსაკუთრებული ყურადღება მიაქციეთ საზღვრებს და ახლომახლო სახანოებს, რომელნიც სპარსეთის ვასალებია არიან, მაგრამ საქართველოსთან ერთნაირად ახლო ურთიერთობაში იმყოფებიან. საჭიროა მათში ჩვენი გავლენის გავრცელება, რათა ყოველ ხელსაყრელ შემთხვევაში შემოუერთდნენ ჩვენს საბრძანებელს. ამგვარად, ყოველთვის ჩვენი საზღვრების გაზრდისა და გაფართოების ფიქრში უნდა იყოთ. აგრეთვე, კავშირი უნდა იქონიოთ სპარსეთის მპყრობელ ბაბა-ხანთან, რომლისგანაც მივიღეთ კაცი, რომელიც თხოულობს ჩვენთან მშვიდობიან და მეგობრულ ურთიერთობას. მათ ვაჭრებსაც ექნებათ ჩვენში ყოველთვის თავისუფალი ასპარეზი და სხვა.

ამ ორი ინსტრუქციიდან ნათელია, თუ რა მიზანი ჰქონდა რუსეთს, როდესაც ის თავის წარმომადგენელს ნიშნავდა, საქართველოში ...“